**ЦЕНТАР ЗА СОЦИЈАЛНИ РАД ЗА ОПШТИНУ ЧОКА**

**ГОДИШЊИ ИЗВЕШТАЈ**

**О РАДУ ЦЕНТРА ЗА СОЦИЈАЛНИ РАД**

**ЗА ОПШТИНУ ЧОКА**

**за 2024. годину**

**март 2025. године**

**САДРЖАЈ**

[**I НАРАТИВНИ ИЗВЕШТАЈ О РАДУ ЦЕНТРА ЗА СОЦИЈАЛНИ РАД ЗА ОПШТИНУ ЧОКА ЗА 2024. ГОДИНУ 4**](#_Toc160014447)

[ОСНОВНЕ ИНФОРМАЦИЈЕ О ЦЕНТРУ ЗА СОЦИЈАЛНИ РАД 4](#_Toc160014448)

[1.УВОДНИ ДЕО 4](#_Toc160014449)

[ДЕЛАТНОСТ ЦЕНТРА ЗА СОЦИЈАЛНИ РАД 5](#_Toc160014450)

[ФИНАНСИРАЊЕ СОЦИЈАЛНЕ ЗАШТИТЕ 5](#_Toc160014451)

[2.Д Е О: КАПАЦИТЕТИ ЦЕНТРА ЗА СОЦИЈАЛНИ РАД 10](#_Toc160014453)

[2.1 Запослени радници 10](#_Toc160014454)

[2.2 Услови рада 14](#_Toc160014456)

[2.3.Обука и усавршавање радника у 2023. години 14](#_Toc160014457)

[3.Д Е О: КОРИСНИЦИ УСЛУГА ЦЕНТРА ЗА СОЦИЈАЛНИ РАД 16](#_Toc160014458)

[3.1. Број корисника 16](#_Toc160014459)

[3.2. Деца корисници 16](#_Toc160014460)

[3.3. Пунолетни корисници – млади, одрасли и старији 17](#_Toc160014461)

[3.4. ОДЛУЧИВАЊЕ У ВРШЕЊУ ЈАВНИХ ОВЛАШЋЕЊА ЗА ПУНОЛЕТНЕ КОРИСНИКЕ 17](#_Toc160014462)

[3.4.1. Остваривање права на материјалну подршку 17](#_Toc160014463)

[3.4.2. Остваривање права на смештај у установу социјалне заштите и смештај у другу породицу 18](#_Toc160014464)

[3.4.3. Старатељство 18](#_Toc160014465)

[3.5. ОДЛУЧИВАЊЕ У ВРШЕЊУ ЈАВНИХ ОВЛАШЋЕЊА ЗА МАЛОЛЕТНЕ КОРИСНИКЕ 19](#_Toc160014466)

[3.5.1. Остваривање права на материјалну подршку 19](#_Toc160014467)

[3.5.2. Остваривање права на безбедност и сигурност детета 19](#_Toc160014468)

[3.5.3. Смештај деце у систему социјалне заштите 19](#_Toc160014469)

[3.5.4. Усвојење 19](#_Toc160014470)

[3.5.5 Старатељство 19](#_Toc160014471)

[3.5.6. Вршење родитељског права 20](#_Toc160014472)

[3.6. ПОСЛОВИ У ВРШЕЊУ ЈАВНИХ ОВЛАШЋЕЊА 20](#_Toc160014473)

[3.6.1. Заштита од насиља у породици 20](#_Toc160014474)

[3.6.2. Заштита малолетника 21](#_Toc160014475)

[4.Д Е О: ПОСЛОВИ ЦСР НА ОСТВАРИВАЊУ ПРАВА, ПРИМЕНИ МЕРА И ОБЕЗБЕЂИВАЊУ УСЛУГА 22](#_Toc160014476)

[4.1 Осврт на развој социјалне заштите у Општини Чока од 2003-2024. године 22](#_Toc160014477)

[4.2 Примери добре праксе у стручном раду и организацији радног процеса 22](#_Toc160014478)

[4.3 Улога ЦСР у планирању социјалне заштите у локалној средини –сарадња са локалном заједницом 23](#_Toc160014479)

[4.4 Извештавање 23](#_Toc160014480)

[4.5 Аналитичко-истраживачки рад 23](#_Toc160014481)

[**II ФИНАНСИЈСКИ ИЗВЕШТАЈ О ОСТВАРЕНИМ ПРИХОДИМА И РАСХОДИМА У 2024. ГОДИНИ ЗА ЦЕНТАР ЗА СОЦИЈАЛНИ РАД ЗА ОПШТИНУ ЧОКА** 24](#_Toc160014482)

[1.Табеларни приказ 24](#_Toc160014483)

[2.НАРАТИВНИ ИЗВЕШТАЈ О РЕАЛИЗАЦИЈИ УКУПНИХ СРЕДСТАВА БУЏЕТА ПО КОРИСНИЦИМА, ПРОГРАМИМА, ПРОЈЕКТИМА, ФУНКЦИЈАМА, ЕКОНОМСКИМ КЛАСИФИКАЦИЈАМА И ИЗВОРИМА НА НИВОУ БУЏЕТА РЕПУБЛИКЕ СРБИЈЕ 28](#_Toc160014484)

# I НАРАТИВНИ ИЗВЕШТАЈ О РАДУ ЦЕНТРА ЗА СОЦИЈАЛНИ РАД ЗА ОПШТИНУ ЧОКА ЗА 2024. ГОДИНУ

## ОСНОВНЕ ИНФОРМАЦИЈЕ О ЦЕНТРУ ЗА СОЦИЈАЛНИ РАД

|  |  |
| --- | --- |
| ЦЕНТАР ЗА СОЦИЈАЛНИ РАД ЗА ОПШТИНУ ЧОКА |  |
| МЕСТО (ОПШТИНА/ГРАД)ЧОКА: | Чока |
| ГОДИНА ОСНИВАЊА: | 2003. година |
| ДИРЕКТОР: | Тамара Ардала |
| Е-маил: | coka.csr@minrzs.gov.rs |
| АДРЕСА И ПОШ. БРОЈ: | Потиска 20, 23320 |
| ТЕЛЕФОН: | 0230/472-629 |

## УВОДНИ ДЕО

**Предмет извештаја**

Предмет извештавања је преглед остваривања права корисника и пружених услуга социјалне заштите у складу са Законом о социјалној заштити, Породичним законом и другим законима у 2024. години као и други послови Центра за социјални рад у складу са другим законским прописима и то превентивни програми и активности које је Центар иницирао у циљу задовољавања индивидуалних и заједничких потреба у области социјалне заштите на територији општине Чока.

**Основа за израду извештаја**

Центар за социјални рад води евиденцију и документацију о корисницима, правима која су остварили и услугама које су им пружене чиме се омогућава праћење целокупног процеса рада као и прикупљање и обједињавање података центра ради планирања, утврђивања потреба и развоја нових услуга.

**Годишњи извештај о раду Центра за социјални рад за општину Чока за 2024. годину намењен је Министарству за рад, запошљавање, борачка и социјална питања Републике Србије, Републичком заводу за социјалну заштиту, Покрајинском секретаријату за социјалну политику, демографију и равноправност полова, Покрајинском заводу за социјалну заштиту и Скупштини општине Чока.**

У складу са одредбама Закона о социјалној заштити („Службени гласник РС“, бр. 24/2011 и 117/2022-одлука УС) и Закона о локалној самоуправи („Службени гласник РС“, 129/2007, 83/2014-др.закон, 47/2018, 111/2021-др.закон), локална самоуправа је оснивач установа у области социјалне заштите, односно центра за социјални рад и у Статуту општине Чока („Службени лист општине Чока“ бр. 5/2021) чл. 40. став 1. тачка 61. прописано је да „скупштина општине “ разматра и усваја годишње извештаје о раду јавних предузећа, установа и других јавих служби чији је оснивач или већински власник општина“.

### ДЕЛАТНОСТ ЦЕНТРА ЗА СОЦИЈАЛНИ РАД

У центру за социјални рад остварују се законом о социјалној заштити утврђена права и обезбеђује пружање услуга социјалне заштите. Центар за социјални рад оснива јединица локалне самоуправе.

Центар за социјални рад одлучује о остваривању права корисника утврђених овим законом и о коришћењу услуга социјалне заштите које обезбеђује Република Србија, аутономна покрајина и јединица локалне самоуправе и врши друге послове утврђене законом и прописима донетим на основу закона.

Центар за социјални рад, у складу са актима јединице локалне самоуправе, учествује у пословима планирања и развоја социјалне заштите у јединици локалне самоуправе.

Јавна овлашћења

Центар за социјални рад, у складу са законом:

1) процењује потребе и снаге корисника и ризике по њега и планира пружање услуга социјалне заштите;

2) спроводи поступке и одлучује о правима на материјална давања и о коришћењу услуга социјалне заштите;

3) предузима прописане мере, покреће и учествује у судским и другим поступцима;

4) водипрописане евиденције и стара се о чувању документације корисника.

Послови из става 1. тач. 2) и 4) овог члана који се односе на права, односно услуге социјалне заштите о чијем се обезбеђивању стара Република Србија обављају се као поверени, а организацију рада, нормативе и стандарде стручног рада у вршењу поверених послова прописује министар надлежан за социјалну заштиту.

Послове који се односе на права, односно услуге социјалне заштите о чијем се обезбеђивању стара аутономна покрајина, односно јединица локалне самоуправе центар за социјални рад обавља у складу са прописом који доноси надлежни орган аутономне покрајине, односно надлежни орган јединице локалне самоуправе.

Други послови центра за социјални рад

Центар за социјални рад иницира и развија превентивне и друге програме који доприносе задовољавању индивидуалних и заједничких потреба грађана у области социјалне заштите на територији јединице локалне самоуправе за коју је основан, иницира и развија превентивне и друге програме који доприносе спречавању и сузбијању социјалних проблема и обавља и друге послове у области социјалне заштите, у складу са законом и другим прописима.

Пружање услуга у центру за социјални рад

Центар за социјални рад пружа услуге процене и планирања, а друге услуге социјалне заштите може пружати само у оквиру своје посебне организационе јединице, ако добије лиценцу за пружање одређене услуге и ако у локалној заједници нема другог овлашћеног пружаоца услуге социјалне заштите.

### ФИНАНСИРАЊЕ СОЦИЈАЛНЕ ЗАШТИТЕ

Финансирање из буџета Републике Србије

Из буџета Републике Србије финансирају се права и услуге социјалне заштите о чијем се обезбеђивању стара Република Србија, и то:

* право на новчану социјалну помоћ;
* право на додатак за помоћ и негу другог лица и право на увећани додатак за помоћ и негу другог лица;
* право на посебну новчану накнаду;
* право на помоћ за оспособљавање за рад;
* услуге породичног смештаја
* услуге саветовања и обуке хранитеља и усвојитеља;
* услуге домског смештаја;
* услуге становања уз подршку за особе са инвалидитетом, осим у јединицама локалне самоуправе чији је степен развијености, утврђен у складу са прописима којима се уређује разврставање јединица локалне самоуправе према степену развијености - изнад републичког просека;
* услуге смештаја за жртве трговине људима;
* право на једнократну помоћ у случају угрожености већег броја грађана.
* У буџету Републике Србије обезбеђују се средства за финасирање рада: Центара за социјални рад у делу јавних овлашћења.

Финансирање из буџета јединице локалне самоуправе


Из буџета јединице локалне самоуправе финансирају се:

* дневне услуге у заједници;
* услуге подршке за самосталан живот, осим услуге становања уз подршку за особе са инвалидитетом;
* услуга становања уз подршку особа са инвалидитетом у јединицама локалне самоуправе чији је степен развијености, утврђен у складу са прописима којима се уређује разврставање јединица локалне самоуправе према степену развијености - изнад републичког просека;
* саветодавно-терапијске и социјално-едукативне услуге, осим саветовања и обуке хранитеља и усвојитеља;
* остале услуге социјалне заштите у складу са потребама локалне самоуправе;
* **једнократне помоћи и други облици помоћи;**
* програми рада установа чији је оснивач јединица локалне самоуправе;
* програми унапређења социјалне заштите у јединици локалне самоуправе;
* иновационе услуге.

**ОСНОВНА СОЦИО-ЕКОНОМСКА ОБЕЛЕЖЈА ОПШТИНЕ ЧОКА**

Општина Чока лежи на левој обали реке Тисе на северном делу Војводине у Републици Србији.

Налази се 180 км северно од Београда и 100 км од Новог Сада, 170 км западно од Темишвара и 60 км јужно од Сегедина. Територија чоканске општине граничи се са територијама четири општине са Новим Кнежевцом на северу, са Кикиндом на истоку, Сентом и Адом на западу. На истоку једним делом излази на државну границу према Румунији.



*Карта 1.Положај Општине Чока у региону*

Чоканску општину сачињава осам насеља и то: Чока, Остојићево, Падеј, Јазово, Санад, Врбица, Црна Бара и Банатски Моноштор.

Чока као највеће насеље представља центар општине. Територија општине има површину од 321 км2 (карта бр.2)



*Карта 2. Положај насеља у Општини Чока*

Општина Чока према попису становништва (Попис становништва, домаћинстава и станова у Републици Србији 2022, Републички завод за статистику) броји 8556 становника, док је укупан број домаћинстава 3814. У односу на попис из 2011. године то је за 2842 становника мање, односно 864 домаћинства мање.

*Табела 1. Број становника по насељима*

|  |  |  |
| --- | --- | --- |
| **Насеље** | **Број становника 2011** | **Број становника 2022** |
| Чока | **4028** | **3119** |
| Црна Бара | **437** | **295** |
| Санад | **1151** | **906** |
| Падеј | **2376** | **1716** |
| Остојићево | **2324** | **1800** |
| Јазово | **742** | **517** |
| Врбица | **238** | **141** |
| Банатски Моноштор | **102** | **62** |
| Укупно | **11398** | **8556** |

Тренд пада броја становника присутан је на подручју Војводине и Србије, па тако и у општини Чока.

*Напомена: извор података у табелама број 1 и 2 је Републички завод за статистику –попис 2022.г.*

*Табела 2: Старосна структура становништва*

|  |  |  |
| --- | --- | --- |
| **Старосна структура становништва** | | |
| Старосна група (год) | Година пописа | Просечна старост |
| **2022** |
| 0-4 | 395 |  |
| 5-9 | 370 |
| 10-14 | 343 |
| 15-19 | 417 |
| 20-24 | 419 |
| 25-29 | 438 |
| 30-34 | 459 |
| 35-39 | 461 |
| 40-44 | 468 |
| 45-49 | 588 |
| 50-54 | 595 |
| 55-59 | 714 |
| 60-64 | 758 |
| 65-69 | 730 |
| 70-74 | 624 |
| 75-79 | 383 |
| 80-84 | 240 |
| 85 и више | 154 |
| **Укупно** | **8556** | **46.06** |

*Извор- Републички завод за статистику*

*Табела 3: Становништво према националној припадности и полу на територији општине Чока*

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Пол** | **Укупно** | **Срби** | **Албанци** | **Бошњаци** | **Бугари** | **Буњевци** | **Власи** | **Горанци** | **Југословени** | **Мађари** | **Македонци** | **Муслимани** | **Немци** | **Роми** | **Румуни** | **Руси** | **Русини** |
| Мушкарци | 4223 | 1797 | 11 | 3 | 0 | 0 | 0 | 2 | 24 | 1805 | 2 | 3 | 0 | 169 | 15 | 3 | 0 |
| Жене | 4333 | 1673 | 6 | 3 | 0 | 1 | 0 | 6 | 16 | 2030 | 9 | 6 | 3 | 173 | 8 | 2 | 1 |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Пол** | **Словаци** | **Словенци** | **Украјинци** | **Хрвати** | **Црногорци** | **Остали** | **Рег.припадност** | **Нису се изјаснили** | **Непознато** |
| Мушкарци | 17 | 2 | 0 | 6 | 6 | 54 | 8 | 170 | 126 |
| Жене | 18 | 0 | 1 | 23 | 2 | 66 | 8 | 200 | 78 |

*Извор-Републички завод за статистику (попис 2022. година)*

## *Табела 4: Преглед броја незапослених лица по занимањима, односто степену стручне спреме, и удео жена у општини Чока, са стањем на дан 31.12.2024. године, према евиденцији Националне службе за запошљавање*

|  |  |  |
| --- | --- | --- |
| **Степен стручне спреме** | **Незапослена лица** | **Жене** |
| Укупно | **398** | **194** |
| I | 246 | 121 |
| II | 6 | 3 |
| III | 74 | 30 |
| IV | 61 | 34 |
| V | 2 | 1 |
| VI-1 | 3 | 1 |
| VI-2 | 5 | 3 |
| VII-1 | 1 | 1 |
| VII-2 | 0 | 0 |
| VIII | 0 | 0 |

*Табела 5****:****Број пензионера и структура према врсти остварене пензије*

|  |  |
| --- | --- |
| **Врста пензије-категорија запослени** | **2097** |
| Инвалидска пензија | 268 |
| Старосна пензија | 1300 |
| Породична пензија | 529 |
| **Врста пензије-категорија самостална делатност** | 127 |
| Инвалидска пензија | 18 |
| Старосна пензија | 84 |
| Породична пензија | 25 |
| **Врста пензије-категорија пољопривредници** | 167 |
| Инвалидска пензија | 11 |
| Старосна пензија | 124 |
| Породична пензија | 32 |
| **Врста пензије-категорија-професионална војна лица** | 8 |
| Инвалидска пензија | 0 |
| Старосна пензија | 4 |
| Породична пензија | 4 |

*Извор:Републички Фонд за пензијско и инвалидско осигурање Филијала Кикинда*

Просечна нето зарада за децембар 2024. године у Општини Чока износила је 80.002,00 динара.

Основне привредне гране у општини Чока су пољопривредна производња, а нарочито ратарство, сточарство, повртарство и гајење лековитог биља, прехрамбена индустрија (производња вина), металска индустрија, примарна прерада дувана и производња производа од пластике.

На територији општине Чока у функцији су следећа предузећа: “Мента доо Чока“ које се бави сушењем и дорадом лековитог биља као и производњом фармацеутских производа, Дуванска индустрија Чока, Стара Ливница, Ливница“Ауто флекс“,“Винарија Чока“, Сарвак пекара.

На територији општине има 1350 регистрованих пољопривредних газдинстава, углавном се баве ратарском и нешто мање сточарском производњом. Носиоци газдинстава су махом старији људи са малим обрадивим површинама. Најзаступљеније културе су кукуруз, пшеница, сунцокрет, јечам и овас.Од интензивнијих култура са потребом већег ангажовања сезонске радне снаге значајни су дуван и паприка. Нешто мање површине заузимају воћарско-виноградарски засади а заступљена је и прозводња лековитог зачинског биља. Неизвесност тржишних услова и варирање цена умањило је и сточарску производњу, нарочито производњу свиња по чему је ово подручје било познато.

## Д Е О: КАПАЦИТЕТИ ЦЕНТРА ЗА СОЦИЈАЛНИ РАД

#### 2.1 Запослени радници

Решењем Министарства за социјална питања Републике Србије број 119-01-00040/03-05 од 23.04.2003. године био је утврђен је укупан број извршилаца у Центру за социјални рад за општину Чока и то **8** извршилаца од којих **4 на пословима социјалног рада и сви су се финансирали из буџета Републике Србије.**

Решењем Министарства рада и социјалне политике бр..112-01-151/129/2008-09 од 01.12.2008.г. утврђен је број радника и **то укупно 7 извршиоца** од чега **3 на пословима социјалног рада,** 1 правник- стручни радник на управно правним пословима, директор, 1 извршилац на административно - техничким пословима и шеф рачуноводства, а у складу са Правилником о организацији, нормативима и стандардима рада ЦСР („Службени гласник РС“, бр. 59/2008, 37/2010, 39/2011-др.правилник, 1/2012-др.правилник, 51/2019 и 83/2022). **Дакле, укупан број запослених који се финансира из буџета РС је 7 на пословима јавних овлашћења.**

Наведени број извршилаца је потврђен Одлуком о максималном броју запослених на неодређено време у систему државних органа, систему јавних служби, систему АПВојводине и систему локалне самоуправе за 2015.годину („Службени гласник РС“ број 101/2015), табеларни приказ бр.19, установе социјалне заштите.

У току 2024. године у Центру за социјални рад за општину Чока су запослени:

**Нора Рожа Борбељ** - дипл.психолог, супервизор

**Никола Милошев -** дипл.психолог, водитељ случај

**Сандра Ђурђев -** дипл.соц.радник, водитељ случаја-приправник

**Владенка Ћеран** - дипл.правник,стручни радник за управно правне послове

**Невена Булатовић** - дипломирани економиста, која обавља финансијско-рачуноводствене послове.

**Денис Радин** - на пословима референта за правне, кадровске и административне послове - административни радник, оператер за унос података у рачунар, задужен је и за послове архиве.

Директор Центра је **Тамара Ардала**, дипл.правник, која је одговорна за законитост рада, поштовање стручног рада, унутрашњу и спољну координацију, планирање, организовање и контролу рада запослених.

**Жељана Маринковић**-стручни радник на пословима планирања, развоја и извештавања, чији се рад финансира из буџета локалне самоуправе.

Запослене Жељана Маринковић и Невена Булатовић налазе на породиљском одсуству и одсуству са рада ради неге детета, односно на одсуству због привремене спречености за рад ради одржавања трудноће, те су на одређено време до повратка одсутних запослених у Центру за социјални рад запослене **Слађана Ћирковић** и **Доротеја Ћирковић**.

Током 2024. године у Центру за социјални рад за општину Чока је по основу уговора о делу био ангажован Драгомир Гардиновачки на пословима возача.

Центар за социјални рад има потребу за још једним радником на пословима социјалног рада, како би се социјална служба ефикасно суочавала са изазовима који се намећу у овим тешким временима односно водитеља случаја – дипл.педагог, а и како би се стекли услови за поштовањем прописаних процедура у раду са поједним групама корисника (процена подобности хранитеља, усвојитеља, др.случајеви у којима је потребна усмерена процена педагога).

**Недовољан броја радника** у Центру за социјални рад Чока отежава обављање свакодневних послова, доводи до преоптерећења радника, појаве синдрома сагоревања на послу и доводи у питање могућност стручног, благовременог, ефикасног и економичног обављања послова јавних овлашћења у складу са законом, нормативима и стандардима. Такође, смањивање броја радника отежава развој иновативних услуга на локалном нивоу.

**ОРГАНИЗАЦИОНА СТРУКТУРА**

**ВОЗАЧ**

**ДИРЕКТОР**

**УПРАВНИ ОДБОР**

**НАДЗОРНИ ОДБОР**

**СТРУЧНИ РАДНИК ЗА УПРАВНО-ПРАВНЕ ПОСЛОВЕ**

**ВОДИТЕЉ СЛУЧАЈА**

**ВОДИТЕЉ СЛУЧАЈА**

**- МАТЕРИЈАЛНА ДАВАЊА**

**ДИПЛОМИРАНИ ЕКОНОМИСТА**

**СУПЕРВИЗОР**

**СТРУЧНИ РАДНИК НА ПОСЛОВИМА ПЛАНИРАЊА, РАЗВОЈА И ИЗВЕШТАВАЊА**

**АДМИНИСТРАТИВНИ РАДНИК**

**УНУТРАШЊЕ УРЕЂЕЊЕ**

Унутрашње уређење Центра омогућава сагледавање и доследно управљање обимом посла, успостављање целовитог система одговорности, примерено управљање људским ресурсима и адекватно сагледавање и вредновање уложеног стручног и другог рада сваког појединца у установи.

Активности из делатности Центра, на јавним овлашћењима, се организују у оквиру једне унутрашње организационе јединице и послове из делокруга Центра обављају сви запослени стручни радници Центра.

Током 2024. године извршена је измена Статута Центра за социјални рад за општину Чока у делу који се односио на постојање организационе јединице Центра за социјални рад за општину Чока, „Службе за остваривање локланих услуга социјалне заштите“ на тај начин што је извршено брисање члана који је регулисао наведено, а имајући у виду да је током 2023. године Центар престао са пружањем услуга социјалне заштите-дневних услуга у заједници: **помоћ и нега у кући** и **дневни боравак за децу и младе са сметњама у развоју.**

У Центру за социјални рад образују се стална и повремена стручна и саветодавна тела.

**А) Стална тела Центра су:**

* Колегијум службе

У раду Колегијума службе учествују:

* + Супервизор
  + Водитељи случаја

Колегијум службе разматра питања и доноси закључке од значаја за рад службе и унапређење стручних процедура у раду са корисницима.

* Стална комисија органа старатељства

Стална комисија органа старатељства формира се у складу са законом ради извршења послова пописа и процене вредности имовине малолетних и пунолетних штићеника.

**Б) Повремена тела су стручни тимови.**

Стручни тим је стручно тело у чијем раду учествују:

1. Супервизор
2. Водитељ случаја и
3. Стручњаци посебних специјалности из или изван организационе јединице центра, односно из других установа и организација.

Стручни тим се обавезно формира у следећим случајевима:

* Када је потребно извршење послова који су законом или подзаконским прописима одређени да се обављају тимски (процена опште подобности будућих усвојитеља, хранитеља и старатеља );
* Када је потребно донети одлуку о заснивању усвојења;
* Када се разматра старатељски извештај привременог старатеља и старатеља;
* Када се одлучује о давању претходне сагласности старатељу за обављање послова који прелазе оквире редовних послова у заступању штићеника или редовног управљања његовом имовином;
* Када је потребно одлучити о давању претходне сагласности за распологање имовином штићеника , односно располагање имовином детета под родитељским старањем.

У складу са Посебним протоколом о поступању центара за социјални рад –органа старатељства у случајевима насиља у породици и женама у партнерским односима (2013.г.) утврђена је обавеза формирања посебног интерног тима стручњака за бављењем насиља у породици и партнерским односима, што је у ЦСР Чока спроведено и сви стручни радници су чланови тима.

#### 2.2 Услови рада

# 

Центар за социјални рад за општину Чока се налази у просторијама локалне самоуправе, односно општине Чока. На располагању има пет канцеларија,од којих се 4 налазе у приземљу и користи их седам запослених, са засебним улазом и прилазом особама са инвалидитетом, док се на спрату налази канцеларија директора.

Канцеларије су опремљене са свом потребном канцеларијском опремом и компјутерима са штампачем. Целокупна оцена опремљености је добра

У ходнику ЦСР је обезбеђено грејно тело како би се обезбедила оптимална температура за кориснике који чекају пријем и остваривање својих права.

* Такође, све канцеларије су униформно опремљене истим намештајем, који временом дотрајава и који би се требао обновити и увећати у наредном периоду
* Због увођења нових програма СОЗИС и Регистра социјална карта, неопходно је било иновирати рачунарску опрему, са додатним штампачима и скенерима, како би се уопште могло приступити примени истих.
* У функцији је интерна мрежа и сви рачунари су умрежени, што омогућава бржу и ефикаснију размену информација између запослених у току рада.
* Рачунари у свим канцеларијама имају приступ интернету.
* Уведен је електронски начин плаћања.
* Центар поседује телефонску централу и системски телефон. Сви радници имају службене мобилне телефоне са картицама, у циљу ефикасне међусобне комуникације приликом теренског рада као и ради реализације дежурстава стручних радника.

**Возни парк**

Центар за социјални рад поседује једно службено возило и то:

* **Заставу 10**, из 2007. године коју је на основу Решења бр.401-00-1300/25/2007-05 Министарство рада, запошљавања и социјалне политике пренело на располагање Центру за социјални рад Чока, у циљу унапређења организације рада и побољшања опремљености Центра.

Током 2024. године Центру за социјални рад за општину Чока је по основу уговора о коришћењу са општином Чока омогућено коришћење возила марке сузуки.

Возила застава 101, које је набављено средствима Буџета СО Чока 2004.године као и застава – корал из 2006. , добијено од ЕД Крагујевац на трајно коришћење за потребе ОЈ Службе нису у возном стању, из ког разлога им није продужена регистрација. У наредном периоду извршиће се одјава возила застава 101 код надлежне полицијске станице.

#### Обука и усавршавање запослених у 2024. години

Центар за социјални рад у Чоки веома велики значај придаје стручном усавршавању радника ради одржања и унапређења професионалних компетенција и квалитета стручног рада. Стручни радници ангажовани на јавним овлашћењима и стручни радник који се финансира из буџета општине се обучавају и усавршавају у складу са планом који се сачињава према уоченој потреби радника и према сугестији супервизора.

Током 2024. године запослени су похађали следеће обуке и програме стручног усавршавања:

1. Оснаживање жртава насиља у поступку заштите пред другим надлежним институцијама,
2. Фокус група: заштита и збрињавање деце с поремећајима понашања,
3. Циклус обуке за напредне кориснике СОЗИС-а,
4. Састанак представника Министарства за бригу о породици и демографију и директора центара за социјални рад,
5. Изазови и потешкоће припреме детета за усвојење- (округли сто у организацији ЦСР Чока)
6. Привремено старатељсто у пракси центара за социјални рад,
7. Интервју са дететом у зависности од контекста и потреба стручног поступка у центрима за социјални рад,
8. Насиље међу децом у Србији: превенција и третман кроз услуге у заједници,
9. Како да се насиље не понови? Развој програма рада са починиоцима насиља у породици,
10. Састанак: актуелни проблеми у раду центара за социјални рад
11. Основна обука за примену метода вођења случаја у социјалној заштити.

Стручни радници су током године, пратили и усвајали савремена достигнућа из области психологије и социјалног рада праћењем стручне литературе, прибављањем социјалних часописа, изучавањем и избором разних текстова и уношењем иновација у програмске садржаје.

Примедби и притужби на рад Центра у овомм извештајном периоду није било.

## 3.Д Е О: КОРИСНИЦИ УСЛУГА ЦЕНТРА ЗА СОЦИЈАЛНИ РАД

#### 3.1. Број корисника

Према Закону о социјалној заштити, корисник права или услуга социјалне заштите може бити појединац или породица која се суочава са препрекама у задовољењу потреба, услед чега не може да достигне или да одржи квалитет живота, или која нема довољно средстава за подмирење основних животних потреба, а не може да их оствари својим радом, приходом од имовине или из других извора. Корисници социјалне заштите су држављани Републике Србије, а могу бити и страни држављани и лица без држављанства, у складу са Законом и међународним уговорима.

Број корисника који су током 2024. године евидентирани у Центру за социјални рад за општину Чока је 1201, док је на дан 31.12.2024. године на евиденцији забележено 592 корисника. Према овим подацима права и услуге система социјалне заштите је користило током 2024. године 8 корисника мање у односу на претходну годину, процентуално изражено приближно 0,64 % мање, док је на крају године на активној евиденцији било 113 (16,03%) корисника мање него претходне.

**Категорије корисника према заступљености у овој години:**

|  |  |
| --- | --- |
| Деца (0-17) | 326 |
| Млади (18-25) | 70 |
| Одрасли (26-64) | 624 |
| Стари (преко 65) | 181 |
| Укупно | 1201 |

Највеће учешће на евиденцији Центра за социјални рад за општину Чока имају корисници у одраслом добу који чине 51,96% укупног броја корисника ЦСР, затим следе деца са учешћем од 27,14 %, старије особе 15,07 % и млади као најмања групација од 5,83% у укупном броју.

У родној структури учешће женског пола је веће (614) у односу мушки пол (587), с тим да је код деце већи удео мушког пола у односу на женски пол. Према пребивалишту корисници потичу углавном из сеоских средина, тј.живе у околним селима ван седишта општине (929 корисника).

#### 3.2. Деца корисници

Законом о социјалној заштити је прописано да дете може бити корисник социјалне заштите када му је услед породичних или неких других животних околности, угрожено здравље, безбедност и развој, односно ако је извесно да без подршке социјалне заштите не може да достигне оптимални ниво развоја.

У току 2024. године евидентирано је укупно 326 деце корисника Центра за социјални рад за општину Чока, а на дан 31.12.2024. године на евиденцији је било 127 деце. Број деце на евиденцији Центра за социјални рад за општину Чока мањи је за 50 деце у односу на претходну годину.

Најбројнија су деца узраста 6 до 14 година која чине 45,40% укупног броја деце на евиденцији Центра за социјални рад за опшптину Чока. У родној структури дечаци су бројнији, а однос у корист дечака је израженији у старијим групацијама.

Подаци показују да у 2024. години 64,72% малолетних корисника припадају категорији материјално угрожених корисника. Као и претходних година, ова групација деце је доминантна. Следећу корисничку групу по заступљености чине деца чији се родитељи споре око начина вршења родитељског права са 9,51%.

#### 3.3. Пунолетни корисници – млади, одрасли и старији

Према Закону о социјалној заштити млада особа (пунолетно лице до навршених 26 година живота) може бити корисник социјалне заштите по истим условима као и дете, кад му је услед породичних или неких других животних околности, угрожено здравље, безбедност и развој, односно ако је извесно да без подршке социјалне заштите не може да достигне оптимални ниво развоја. И пунолетна лица од навршених 26 година до навршених 65 година (одрасле особе), као и старији корисници од 65 година могу бити корисници социјалне заштите односно ЦСР, када је њихово благостање, безбедност и продуктиван живот у друштву угрожено ризицима услед старости, инвалидитета, болести, породичних и других животних околности.

У току 2024. године евидентирано је укупно 875 пунолетних корисника, што је за 0,11% више него претходне године. На дан 31.12.2023. године на евиденцији ЦСР било је 465 пунолетних корисника, што је за 13,55% мање у односу на претходну годину.

Најбројнија групација пунолетних корисника Центра за социјални рад за општину Чока су материјално угрожене особе са уделом од 38,97 %. После материјално угрожених, следећа по бројности корисничка група јесу остали, затим особе са ивалидитетом, потом особе које имају потребе за смештајем -домски или породични смештај, особе под старатељством - сви пунолетни корисници под старатељством: и у породици и на смештају, особе које се споре око вршења родитељског права и на крају жртве насиља, занемаренe особe и у ризику од занемаривања.

#### ОДЛУЧИВАЊЕ У ВРШЕЊУ ЈАВНИХ ОВЛАШЋЕЊА ЗА ПУНОЛЕТНЕ КОРИСНИКЕ

##### 3.4.1. Остваривање права на материјалну подршку

У складу са Законом о социјалној заштити, материјалну подршку корисник остварује путем новчане социјалне помоћи, додатка за помоћ и негу другог лица, увећаног додатка за помоћ и негу другог лица, помоћи за оспособљавање за рад, једнократне новчане помоћи, помоћи у натури и других врста материјалне подршке.

Према подацима Центра за социјални рад за општину Чока, у току 2024. године поднето је 130 захтева за новчану социјалну помоћ, а право је остварило 169 корисника. У 2024. години поднето је 129 захтева за остваривање права на једнократну новчану помоћ, док је право остварило 124 корисника. За унапређење квалитета живота особа са инвалидитетом, преко центра за социјални рад се може остварити додатак за помоћ и негу другог лица (ДНП) и увећани додатак за помоћ и негу другог лица (УДНП). Захтеве за ДНП у 2024. години поднело је 32 лица, а право је остварило 12 корисника. Када је у питању УДНП, поднето је 3 захтева, а остварено је право за 2 корисника што је 66,66% од укупног броја поднетих захтева.

##### 3.4.2. Остваривање права на смештај у установу социјалне заштите и смештај у другу породицу

Према Закону о социјалној заштити, услуга смештаја може се обезбедити смештајем корисника у сродничку, другу породицу, дом за смештај укључијући мале домске заједнице, у прихватилиште и друге врсте смештаја. Сврха породичног и домског смештаја је да се кориснику обезбеде услови за одржавање или побољшање квалитета живота, односно задовољавање основних животних потреба, као и здравствена заштита. Смештајем у прихватилиште, као краткотрајним обликом смештаја, осигурава се безбедност корисника и обезбеђује изналажење одрживих решења за кризне ситуације и приступ другим услугама.

Током 2024. године услугу домског и породичног смештаја користило је 48 пунолетних корисника – младих, одраслих и старијих (47 током 2023. године), док је на дан 31.12.2024. године на смештају било 42 корисника (38 на крају претходне године). На смештају у установама социјалне заштите је било 45 корисника, односно 93,75% од укупног броја корисника, на породичном смештају у другу породицу 2 корисника (84,17%), док је на породичном смештају у сродничку хранитељску породицу 1 корисник (2,08).

У смислу удела појединих узрасних категорија, старији имају највећи удео од 56,25% у односу на укупан број корисника на смештају. У структури корисника смештаја по родној припадности, веће је учешће жена у групи старијих.

##### 3.4.3. Старатељство

Породични закон налаже да се под старатељство ставља пунолетно лице које је лишено пословне способности, док одлуку о потпуном или делимичном лишењу пословне способности пунолетне особе доноси суд. Потпуно лишење пословне способности подразумева да пунолетно лице због болести или сметњи у психофизичком развоју није способно за нормално расуђивање те због тога није у стању да се само стара о себи нити да штити своја права и интересе (положај лица млађег од 14 година) У случају делимичног лишења (положај старијег малолетника), судском одлуком се одређују правни послови које лице због болести или сметњи у психофизичком развоју не може самостално да предузима. Центар за социјални рад за општину Чока у остваривању старатељске заштите сарађује са судом у поступку процене стања потенцијалног штићеника, а касније и у реализацији низа мера старатељске заштите.

На дан 31.12.2024. године 33 лица је било под сталном старатељском заштитом од чега 30 лица потпуно лишених пословне способности и 3 лица делимично лишених пословне способности. Дакле, у односу на 2023. годину стање је непромењено.

У старосној струкури корисника под старатељством, доминирају одрасли са 87,87% учешћа. Број корисника за који је током године донето решење о стављању под старатељску заштиту је 1 (за 1 мање у односу на претходну годину). Од укупног броја старатељстава над пунолетним особама, у 75,75% случајева старатељ је физичко лице, код 24,24% корисника реч је о непосредном старатељству које обавља Центар за социјални рад за општину Чока. Подаци о смештају корисника под старатељством показују да 54,54% особа под старатељством живи у својим или сродничким породицама, док је 36,36% корисника под старатељством смештено у некој од установа за смештај у систему социјалне заштите. 6,06% је у сродничким хранитељским породицама и још 3,03% на смештају у психијатријским установама здравственог система.

На дан 31.12.2023. године је 6 лица са решењем о привременом старатељству. У свих 6 случајева је вршилац дужности старатеља непосредно Центар за социјални рад за општину Чока.

#### 3.5. ОДЛУЧИВАЊЕ У ВРШЕЊУ ЈАВНИХ ОВЛАШЋЕЊА ЗА МАЛОЛЕТНЕ КОРИСНИКЕ

##### 3.5.1. Остваривање права на материјалну подршку

У току 2024. године 211 деце је евидентирано у породицама које су оствариле право на НСП, а још 17 деце је остварило право на материјалну подршку по основу инвалидитета (право на туђу негу и помоћ и увећану туђу негу и помоћ). У односу на претходну годину, уочава се повећање броја деце у породицама које су оствариле право на НСП (210-2023. године), као и повећање броја деце која су остварила право по основу инвалидитета (5-2023. године).

##### 3.5.2. Остваривање права на безбедност и сигурност детета

У току 2024. године Центар за социјални рад за општину Чока у циљу заштите деце интервенисао је издвајањем 4 деце из биолошких породица и то 2 деце мушког и 2 деце женског пола која се налазе на породичном смештају. Разлог издвајања код све деце био је насиље према деци.

##### 3.5.3. Смештај деце у систему социјалне заштите

Услуга смештаја у складу са Законом обезбеђује се смештајем детета у сродничку, другу породицу, дом за смештај, у прихватилиште и друге врсте смештаја.

На крају 2024. године на смештају (домском и породичном) је било укупно 12 деце, од чега је 10 деце смештено у другу хранитељску породицу, а 2 у установе за смештај.

##### 3.5.4. Усвојење

Усвојење представља најадекватнији вид збрињавања детета без родитељског старања.

Током 2024. године број деце за коју су донета решења о заснивању усвојења је 1 и то узраста 3-5 година женског пола. Овај Центар на евиденцији нема ниједан пар који чека на усвојење, односно ниједан пар уписан у Јединствени регистар усвојитељских парова.

##### 3.5.5 Старатељство

После усвојења старатељство представља најпотпунији вид заштите личности и интереса детета. Породични закон предвиђа стављање под старатељство детета без родитељског старања, у својству малолетног штићеника, при чему одлуку о стављању под старатељство доноси ЦСР као орган старатељства.

На дан 31.12.2024. године, на евиденцији Центра за социјални рад за оппштину Чока је било 6 (8-2023. године) деце под сталном старатељском заштитом, што је 25% мање у односу на прошлу годину. 50% деце под старатељством је узраста од 15 до 17 година и 50% узраста од 6 до 14 година.

У току 2024. године за укупно 5 деце је донето решење о примени привремене старатељске заштите, док су разлози за примену привремене старатељске заштите били неадекватно родитељско старање и спреченост родитеља да врше родитељску дужност.

100 % деце има за старатеља познату особу (сродници и хранитељи). Највећи број деце која су под старатељством на смештају су у хранитељским породицама (50%), док је код сродника је 50 % деце.

Током године су донета 2 решења о престанку сталне старатељске заштите, а разлог за престанак старатељске заштите је у једном случају било пунолетство детета, а у другом усвојење.

##### 3.5.6. Вршење родитељског права

Деца из породица у којима се родитељи споре око вршења родитељског права је друга по уделу корисничка група деце, након деце из социо-материјално угрожених породица и њихов удео износи 9,51% од укупног броја деце на евиденцији Центра за социјални рад за општину Чока.

Када је реч о поступцима за вршење родитељског права, односно судским споровима у којима се одлучује о правима детета или о правима и дужностима из садржаја родитељског права, у току 2024. године обухваћено је 1 дете и случају тог детета поднет је предлог за лишење родитељског права.

У надзору над вршењем родитељског прва Центар за социјални рад за општину Чока као орган старатељства спроводи меру надзора над вршењем родитељског права, која се примењује кад родитељи неадекватно обављају родитељске дужности и на тај начин угрожавају развој и интересе детета. Према Породичном закону, орган старатељства има могућност да реагује применом две врсте мера надзора над вршењем родитељског права, превентивног и корективног. Превентивни надзор орган старатељства обавља са циљем да омогући родитељима да врше родитељско право и корективни надзор са циљем исправљања родитеља у вршењу родитељских права.

У току 2024. године није донето ниједно решење о мерама превентивног надзора над вршењем родитељског права, док је донето 3 решења о мерама корективног надзора и обухваћено је 5 деце.

#### ПОСЛОВИ У ВРШЕЊУ ЈАВНИХ ОВЛАШЋЕЊА

##### 3.6.1. Заштита од насиља у породици

У току 2024. године у Центру за социјални рад за општину Чока је евидентирано укупно 46 пријава за насиље у породици, што је за 8,70% више у односу на претходну годину када су биле евидентиране 42 пријаве, а присутан је тренд повећања броја жртава из године у годину, што је резултат промењеног друштвеног и институционалног одговора на насиље у породици и повећаног пријављивања насиља центру за социјални рад.

Према старосној структури жртве, у 2024. години 63,04% пријава односи се на насиље над пунолетним лицима, док је 36,96 % пријава за случајеве насиља у којима су деца жртве.

Код деце, дечаци су чешће жртве насиља, удео дечака у односу на девојчице је 70,59%. Подаци о врсти доминантног облика насиља код деце говоре да је емоционално насиље најзаступљеније у уделу од 88,25% свих пријава, док је физичко насиље заступљено у уделу од 11,76% свих пријава.

Код пунолетних корисника жртава насиља, жене су чешће жртве насиља у односу на мушкарце у свим узрасним групацијама (млади, одрасли, старији), са око 79,31% удела. Физичко насиље као доминантна врста насиља је евидентирано код 44,83% укупног броја пријава, а затим следи психичко насиље са уделом од 34,48 % и економско насиље са уделом од 20,69%.

Подносилац највећег броја пријава је полиција- 90,32%, у 3,23% случајева је неко други пријавио насиље, а у 3,23% случајева је пријава анонимна и у 3,23% случајева је пријаву поднела јавна установа. У највећем уделу од 41,94% пријава означени починиоци су партнери (брачни/ванбрачни или бивши брачни/ванбрачни) жртве. Удео мушкараца међу починитељима насиља је 92,31%.

Центар за социјални рад за општину Чока у случајевима насиља предузима поступке у циљу заштите жртве. Издвајање жртве насиља из породице је мера које је предузета у 4 случаја.

Против члана породице који врши насиље суд може одредити једну или више мера заштите од насиља у породици, којом се привремено забрањује или ограничава одржавање личних односа са другим чланом породице. Од стране суда током 2024. године изречено је укупно 18 мера заштите по Породичном закону (за све узрасне групације корисника – деца и пунолетни).

Према подацима којима Центар за социјални рад за општину Чока располаже у току 2024. године од стране полицијских службеника и судова је изречено 70 мера према Закону о спречавању насиља у породици (41 мера током 2023. године).

Центру за социјални рад за општину Чока је током 2024. године упућена 1 пријава за вршњачко насиље деце, што је за 2 пријаве мање у односу на претходну годину.

##### 3.6.2. Заштита малолетника

Центар за социјални рад за општину Чока као орган старатељства је у обавези према Закону о малолетним учиониоцима кривичних дела и кривично правној заштити малолетних лица да се ангажује у заштити малолетника који чине кривична дела и прекршаје и према којима суд може да изрекне васпитне мере. Према истом Закону, лицима која у време извршења кривичног дела нису напунила 14 година не могу се изрећи кривичне санкције, односно сматрају се кривично неодговориним и у њиховој заштити ЦСР као орган старатељстав има искључиву надлежност.

Током 2024. године на евиденцији Центра за социјални рад за општину Чока евидентирано је 23 деце и млађих пунолетника са проблемима у понашању и у сукобу са законом, што је повећање од 21,05% у односу на претходну 2023. годину (19 деце).

Најбројнија су деца узраста од 16 до 17 година уделом од 43,48% деце, а најмање је деце у узрасту до 14, са уделом од 8,70 % деце.

Закон о малолетним учиниоцима кривичних дела прецизира да се према малолетном учиниоцу кривичног дела може применити један или више васпитних налога за кривично дело за које је прописана новчана казна, или казна затвора до пет година. Сврха васпитних налога је да се не покреће кривични поступак према малолетнику или да се обустави поступак, односно да се применом васпитног налога утиче на правилан развој малолетника и јачање његове личне одговорности како убудуће не би чинио кривична дела. За учињена кривична дела малолетнику се могу изрећи и васпитне мере, казна малолетничког затвора и мере безбедности. Васпитне мере су: мере посебне обавезе, мере појачаног надзора и заводске мере.

У току 2024. године изречен је 1 васпитни налог и то укључивање без надокнаде у рад хуманитарних организација или послове социјалног, локалног или еколошког садржаја, и број је у односу на претходну годину непромењен.

У структури примењених васпитних мера број посебних обавеза (1) је исти броју мера појачаног надзора (1).

## 4. Д Е О: ПОСЛОВИ ЦСР НА ОСТВАРИВАЊУ ПРАВА, ПРИМЕНИ МЕРА И ОБЕЗБЕЂИВАЊУ УСЛУГА

#### 4.1. Осврт на развој социјалне заштите у Општини Чока од 2003-2024. године

Центар за социјални рад за општину Чока је у периоду од свог формирања 2003.године до данас бележио резултате рада који се огледају како у квалитету пружених услуга и материјалне подршке у делу јавних овлашћења тако и у развоју социјалне функције у општини која се огледа да смо једна од првих општина која је имала усвојену Стратегију развоја социјалне заштите 2007.г. чији су циљеви реализовани. Унутрашње уређење Центра омогућава сагледавање и доследно управљање обимом посла, успостављање целовитог система одговорности, примерено управљање људским ресурсима и адекватно сагледавање и вредновање уложеног стручног и другог рада сваког појединца у установи. Центар за социјални рад Чока доследно и стриктно поштује опште акте којим је прописана организација стручног и другог рада.

Центар је за период постојања од 21 годину активно учествовао на конкурсима и обезбеђивао средства за развој услуга и превентивне програме у локалној заједници. Наведеним средствима је успео да прибави и недостајућу техничку опрему и побољша услове рада, који су може се рећи да су доста добри. У ЦСР Чока се негује домаћински однос према материјалним и другим ресурсима.

Током 2024. године Центру за социјални рад за општину Чока одобрена су новчана средства по основу учешћа на два конкурса и то:

* 1. 45.000,00 динара за финансирање трошкова израде и постављања табли исписаних и на језицима националних мањина-националних заједница који су у службеној употреби у општини код Покрајинског секретаријата за образовање, прописе, управу и националне мањине – националне заједнице из којих средстава је извршена набавка огласне табле,“ roll-up“-а и плочица за врата са именима запослених и
  2. 600.000,00 динара за финансирање рада координатора за ромска питања код Покрајинског секретаријата за социјалну политику, демографију и равноправност полова.

Новчана средства за финансирање рада координатора за ромска питања пренета су у 2025. годину, имајући у виду да је уговор са секретаријатом закључен октобра 2024. године, а координатор за ромска питања ангажован почев од 01.12.2024. године.

#### 4.2. Примери добре праксе у стручном раду и организацији радног процеса

Предуслови за раст, развој и постигнуте резултате Центра у Чоки јесте развијена организациона култура базирана на циљевима и задатку, аутономији у раду сваког запосленог уз уважавање и поштовање постигнутог резултата, развијена међусобна солидарност, отворена и јасна комуникација уз стално истицање важности сваког ангажованог у установи, изграђен однос заједништва што је резултирало да посвећен и мотивисан стручни кадар постави визију развоја социјалне заштите у Општини Чока. Свих ових година када се суочавамо са све већим бројем грађана којима је потребна помоћ и подршка у савладавању социјалних и животних тешкоћа, усложњеним проблемима, мањком стручних радника, квалитет рада није опадао већ је и даље постојао ентузијазам радника да не штедећи се реализује поверене задатке за добробит својих грађана.

Центар има и координаторску улогу и у Савету безбедности Општине Чока (радна група за спречавање и сузбијање насиља у породици, вршњачког и партнерског насиља).

#### 4.3. Улога ЦСР у планирању социјалне заштите у локалној средини –сарадња са локалном заједницом

Поред послова јавних овлашћења ЦСР има активну улогу у иницирању и реализацији локалних услуга социјалне заштите као и превентивне активности које спроводи са циљем спречавања и сузбијања социјалних проблема у локалној заједници. Код Локалне самуправе је присутна сензибилисаност у разумевању потреба за унапређивањем система социјалне заштите на локалном нивоу и у погледу реализације права из области социјалне заштите што је резултирало добром сарадњом између оснивача и ЦСР и заједничким улагањем напора у обезбеђивању материјалних и других могућности за ову делатност.

Упркос финансијским тешкоћама које може имати једна неразвијена општина, локална самоуправа настоји да пружа материјалну подршку Центру ценећи остварени квалитет социјалног рада, ентузијазам, преузимање лидерске позиције у развоју локалних услуга, повезивање локалних институција и тежње за развојем интегративне социјалне заштите у општини Чока.

Обављајући своју делатност Центар за социјални рад за општину Чока остварује сарадњу са свим значајним субјектима у локалној заједници (дом здравља, васпитно-образовне установе, полиција, месне заједнице, невладин сектор, културно-образовни центар, прекршајни суд, Црвени крст, основни суд у Кикинди, Судска јединица у Новом Кнежевцу, виши судови у Суботици и Зрењанину, РФПИО Филијала Кикинда, РФЗО Филијала Кикинда и др.). Такође, веома је добра сарадња са Покрајинским секретаријатом за социјалну политику, демографију и равноправност полова, Покрајинским заводом за социјалну заштиту и републичким органима власти.

#### 4.4. Извештавање

У 2024. години Центар је био дужан да обезбеди јавност свог рада и да извештава надлежне државне органе као и надлежни орган локалне самоуправе о свом раду. Такође ће се плански наставити са обавештавањем грађана о својим законским обавезама и овлашћењима као и услугама и програмима које нуди ЦСР путем средстава јавног информисања и локалног радија.

Такође, Информатор о раду овог Центра израђен је у електронскоом и машински читљивом облику у складу са важећим упутством и објављен је путем јединственог информационог система информатора о раду који води и одржава Повереник за информације од јавног значаја и заштиту података о личнсоти. Линк ка Информатору доступан је на сајту установе <http://www.csrcoka.org.rs/>.

#### 4.5. Аналитичко-истраживачки рад

Аналитичко-истраживачки рад у 2024. години је био усмерен на праћење и проучавање проблема и појава у области социјалне заштите и разматрање истих на колегијуму службе.

Имајући у виду тешку социо-економску ситуацију у општини Чока и шире, све већи притисак грађана на социјалну службу са бројним проблемима и потешкоћама, затвореност других система у интегративном моделу сарадње, отвара бројна питања пред центре за социјални рад и изискује превазилажење истих на вишим нивоима одлучивања.

# II ФИНАНСИЈСКИ ИЗВЕШТАЈ О ОСТВАРЕНИМ ПРИХОДИМА И РАСХОДИМА У 2024. ГОДИНИ ЗА ЦЕНТАР ЗА СОЦИЈАЛНИ РАД ЗА ОПШТИНУ ЧОКА

## Табеларни приказ

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ГРУПА  КОНТА | Синтетички  конто | ОПИС | БУЏЕТ РЕПУБЛИКЕ  Програм 0902 Социјална заштита Програмска активност 0005,0013, 0015 и 0016 извор финансирања01 | БУЏЕТ ОПШТИНЕ   Програм 11 Социјална и дечија заштита  Прог.активност-0902-0001 Једнократне помоћи и други облици помоћи  извор финансирања07 | БУЏЕТ ОПШТИНЕ  Програм 11 Социјална и дечија заштита Прогр.активност 0902-0016 Дневне услуге у заједници извор финансирања07 | Неутрошена средства трансфера од других нивоа власти-извор финансирања 17 | Неутрошена средства донација из ранијих година-извор финансирања 15 | УКУПНО: |
| **411** |  | **Плате, додаци и  накнаде запослених** | 11.050.196,70 | 1.484.553,94 |  |  |  | **12.534.750,64** |
|  | 411100 | Плате, додаци и накнаде запослених | 11.050.196,70 | 1.484.553,94 |  |  |  | **12.534.750,64** |
| **412** |  | **Социјални доприноси на терет послодавца** | **1.674.104,86** | **224.909,93** |  |  |  | **1.899.014,79** |
|  | 412100 | Допринос за ПИО | 1.105.019,70 | 148.455,41 |  |  |  | 1.253.475,11 |
|  | 412200 | Допринос за здравство | 569.085,16 | 76.454,52 |  |  |  | 645.539,68 |
| **413** |  | **Накнаде у**  **натури** | **12.000,00** | **44.000,00** |  |  |  | **56.000,00** |
|  | 413100 | Накнаде у натури | 12.000,00 | 44.000,00 |  |  |  | 56.000,00 |
| **414** |  | **Социјална давања запосленима** | **492.663,16** | **193.298,00** |  |  |  | **685.961,16** |
|  | 414300 | Отпремнине и помоћи | 396.014,16 |  |  |  |  | 396.014,16 |
|  | 414400 | Помоћ у медицинском лечењу | 96.649,00 | 193.298,00 |  |  |  | 289.947,00 |
| **415** |  | **Накнаде трошкова за запослене** | **278.888,89** | **420.488,83** |  |  |  | **699.377,72** |
|  | 415100 | Накнаде трошкова за запослене | 278.888,89 | 420.488,83 |  |  |  | 699.377,72 |
| **421** |  | **Стални трошкови** | **127.515,94** | **471.037,22** |  |  |  | **598.553,16** |
|  | 421400 | Трош.комуникације | 94.009,94 | 433.328,22 |  |  |  | 527.338,16 |
|  | 421500 | Трошкови осигурања | 33.506,00 | 37.709,00 |  |  |  | 71.215,00 |
| **422** |  | **Tрошкови путовања** | **9.723,00** |  |  |  |  | **9.723,00** |
|  | 422100 | Трошкови службених путовања у земљи | 9.723,00 |  |  |  |  | 9.723,00 |
| **423** |  | **Услуге по уговору** | **3.792.228,32** | **3.141.802,82** |  |  |  | **6.934.031,14** |
|  | 423200 | Компјутерске услуге | 32.344,00 | 300.784,00 |  |  |  | 333.128,00 |
|  | 423300 | Услуге образовања и усавршавања запослених | 20.000,00 | 88.440,00 |  |  |  | 108.440,00 |
|  | 423500 | Стручне услуге | 26.234,57 | 2.381.670,82 |  |  |  | 2.407.905,39 |
|  | 423700 | Репрезентација | 24.195,02 | 4.108,00 |  |  |  | 28.303,02 |
|  | 423900 | Остале опште услуге -накнаде за рад хранитеља | 3.656.154,73 |  |  |  |  | 3.656.154,73 |
|  | 423900 | Остале опште услуге | 33.300,00 | 366.800,00 |  |  |  | 400.100,00 |
| **424** |  | **Специјализоване услуге** |  | **155.880,00** |  |  |  | **155.880,00** |
|  | 424900 | Остале специјализоване услуге |  | 155.880,00 |  |  |  | 155.880,00 |
| **425** |  | **Текуће поправке  и одржавање** | **19.287,00** | **50.486,80** |  |  |  | **69.773,80** |
|  | 425200 | Текуће поправке и одржавање опреме | 19.287,00 | 50.486,80 |  |  |  | 69.773,80 |
| **426** |  | **Материјал** | **73.884,25** | **324.504,50** |  |  |  | **398.388,75** |
|  | 426100 | Административни материјал | 38.665,57 | 78.746,22 |  |  |  | 117.411,79 |
|  | 426400 | Материјали за саобраћај | 17.923,70 | 245.758,28 |  |  |  | 263.681,98 |
|  | 426800 | Материјали за одржавање хигијене и угоститељство | 17.294,98 |  |  |  |  | 17.294,98 |
|  | 426900 | Материјал за посебне намене |  | 78.528,00 |  |  |  | 78.528,00 |
| **472** |  | **Накнаде за социјалну заштиту из буџета** |  | **1.384.268,95** |  |  |  | **1.384.268,95** |
|  | 472600 | Накнаде из буџета у  случају смрти |  | 395.559,95 |  |  |  | 395.559,95 |
|  | 472900 | Остале накнаде из буџета(једнократна помоћ) |  | 988.709,00 |  |  |  | 988.709,00 |
| **482** |  | **Порези, обавезне таксе и казне** | **2.462,00** |  |  |  |  | **2.462,00** |
|  | 482100 | Остали порези | 2.462,00 |  |  |  |  | 2.462,00 |
| **512** |  | **Машине и опрема** |  | **185.200,00** |  |  |  | **185.200,00** |
|  | 512200 | Административна опрема |  | 185.200,00 |  |  |  | 185.200,00 |
|  |  | **РАСХОДИ УКУПНО** | **17.532.954,12** | **8.158.958,99** |  |  |  | **25.691.913,11** |
|  | **733000** | Трансфери од других нивоа власти |  | **8.758.958,99** |  |  |  | **8.758.958,99** |
|  | **791000** | Приходи из буџета | **17.532.954,12** |  |  |  |  | **17.532.954,12** |
|  |  | **ПРИХОДИ УКУПНО** | **17.532.954,12** | **8.758.958,99** |  |  |  | **26.291.913,11** |

## НАРАТИВНИ ИЗВЕШТАЈ О РЕАЛИЗАЦИЈИ УКУПНИХ СРЕДСТАВА БУЏЕТА ПО КОРИСНИЦИМА, ПРОГРАМИМА, ПРОЈЕКТИМА, ФУНКЦИЈАМА, ЕКОНОМСКИМ КЛАСИФИКАЦИЈАМА И ИЗВОРИМА НА НИВОУ БУЏЕТА РЕПУБЛИКЕ СРБИЈЕ

Центар за социјални рад за општину Чока је у 2024. години из буџета Републике (извор 01) остварио укупан приход у износу од **17.532.954,12** динара.Укупни остварени расходи из буџета Републике износе **17.532.954,12** динара. Разлика између прихода и расхода је нула.

Од укупног износа, 13.876.799,39 динара је остварено у склопу програмске активности **0005**-Обављање делатности установа социјалне заштите. Средства су утрошена по следећим економским класификацијама:

* 411000 – плате, додаци и накнаде запослених ( зараде) у износу од 11.050.196,70 динара за исплату зарада за седам запослених
* 412000 –социјални доприноси на терет послодавца у износу од 1.674.104,86 динара за исплату припадајућих пореза и доприноса на терет послодавца за седам запослених
* 413000-накнаде у натури у износу од 12.000,00 динара за исплату новогодишњих честитки за четворо запослених
* 414000-социјална давања запосленима у укупном износу од 492.663,16 од тога 396.014,16 динара за исплату отпремнине за запосленог који је отишао у пензију, као и износ од 96.649,00 динара за исплату солидарне помоћи за рођење детета за једног запосленог
* 415000-накнаде трошкова за запослене у износу од 278.888,89 динара за исплату путних трошкова за једну запослену
* 421000-стални трошкови у износу од 127.515,94 динара за исплату трошкова фиксног и мобилног телефона, интернета, поште, као и трошкова осигурања возила и осигурања запослених
* 422000-трошкови путовања у износу од 9.723,00 динара за исплату трошкова дневнице
* 423000-услуге по уговору у укупном износу од 136.073,59 динара, од којих 32.344,00 динара за исплату трошкова компјутерских услуга ( одржавања рачунара), 20.0000,00 динара за исплату трошкова котизација и осталих издатака за стручно усавршавање, 26.234,57 динара за исплату трошкова услуге информисања, 24.195,02 динара за исплату трошкова репрезентације, 33.300,00 динара за исплату трошкова ценовника аутобуских карата и прање службених аутомобила.
* 425000-текуће поправке и одржавање у износу од 19.287,00 динара за исплату трошкова поправке и одржавања службеног возила, рачунарске опреме и клима уређаја
* 426000-материјал у укупном износу од 73.884,25 динара, од којих 38.665,57 динара за набавку канцеларијског материјала и тонера, 17.923,70 динара за исплату трошкова материјала за саобраћај(гориво), 17.294,98 динара за исплату трошкова материјала за одржавање хигијене
* 482000-порези, обавезне таксе и казне у износу од 2.462,00 динара за исплату трошкова регистрације службеног возила

За програмску активност **0013**-Подрша раду хранитеља укупан износ остварених средстава износи **3.656.154,73** динара за исплату трошкова накнаде за рад хранитеља

Центар за социјални рад за општину Чока је у 2024. години из буџета Општине Чока ( извор 07) остварио укупан приход у износу од **8.758.958,99** динара. Укупни остварени расходи из буџета Општине Чока износе **8.158.957,99** динара. Разлика између прихода и расхода је **600.000,00** динара, што представља суфицит буџета.

Од укупног износа, 8.158.958,99 динара је остварено у склопу програмске активности **0902-0001**-Једнократне помоћи и други облици помоћи и средства су утрошена по следећим економским класификацијама:

* 411000 – плате, додаци и накнаде запослених ( зараде) у износу од 1.484.553,94 динара за исплату зараде за једну запослену
* 412000 –социјални доприноси на терет послодавца у износу од 224.909,93 динара за исплату припадајућих пореза и доприноса на терет послодавца за једну запослену
* 413000-накнаде у натури у износу од 44.000,00 динара за исплату новогодишњих честитки за петоро запослених
* 414000-социјална давања запосленима у износу од 193.298,00 динара за исплату солидарне помоћи за рођење детета за једну запослену.
* 415000-накнаде трошкова за запослене у износу од 420.488,83 динара за исплату путних трошкова за троје запослених
* 421000-стални трошкови у износу од 471.037,22 динара за исплату трошкова фиксног и мобилног телефона, поште, као и трошкова осигурања запослених
* 423000-услуге по уговору у укупном износу од 3.141.802,82 динара, од којих 300.784,00 динара за исплату трошкова компјутерских услуга ( одржавања рачунара), 88.440,00 динара за исплату трошкова котизација и осталих издатака за стручно усавршавање, 2.381.670,82 динара за исплату трошкова физичко-техничког обезбеђења, 4.108,00 динара за исплату трошкова репрезентације, и за исплату система финансијско управљање и контрола 366.800,00 динара
* 424000-специјализоване услуге у износу од 155.880,00 динара за исплату трошкова безбедности и здравља на раду, као и трошкови очног прегледа запослених
* 425000-текуће поправке и одржавање у износу од 50.486,80 динара за исплату трошкова поправке и одржавања рачунарске опреме
* 426000-материјал у укупном износу од 324.504,50 динара, од којих 78.746,22 динара за набавку канцеларијског материјала и тонера, 245.758,28 динара за исплату трошкова материјала за саобраћај(гориво), 78.528,00 динара за исплату трошкова материјала за посебне намене
* 472000-накнаде за социјалну заштиту из буџета у укупном износу од 1.384.268,95 динара, од којих 395.559,95 динара за исплату трошкова накнаде у случају смрти (сахране) за 9 сахрана и 988.709,00 динара за исплату 124 једнократних помоћи најугроженијем становништву за потребе лечења, грејања и за набавку основних животних намирница
* 512000-машине и опрема у износу од 185.200,00 динара за исплату трошкова набавке административне опреме, односно канцеларијског намештаја.

Приказана разлика између прихода и расхода у укупном износу од 600.000,00 динара се односи на средства која су добијена по Конкурсу за финансирање ромског координатора, а која ће бити утрошена у 2025. години.

**РЕПУБЛИКА СРБИЈА**

**АП ВОЈВОДИНА**

**ЦЕНТАР ЗА СОЦИЈАЛНИ РАД Директор Центра за социјални рад**

**ЗА ОПШТИНУ ЧОКА за општину Чока**

Број: 060-12-258/2025-02 Тамара Ардала, дипл.правник

Датум: 20.03.2025. године

Ч О К А